Nafarroako Parlamentuko Mahaiak, 2020ko irailaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita Akitania Berria-Euskadi-Nafarroa (ABEN) Euroeskualdeko gainontzeko gobernuei proposa diezaien bi ardatz berri sartzea 2021-XXXX plan estrategikoaren garapenean.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Herritarrekiko Harremanetako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 21ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kidea izan eta Navarra Suma talde parlamentarioari atxikita dagoen Isabel Olave Ballarena andreak, Legebiltzarreko Erregelamenduan xedatuaren babesean, ABEN (Akitania Berria-Euskadi-Nafarroa) Euroeskualdearen 2021-XXXX plan estrategikoaren garapenean ardatz berriak ezartzearen komenigarritasunari buruzko honako mozio hau aurkezten du, Herritarrekiko Harremanetarako Batzordean eztabaidatzeko

Euroeskualdeek benetako zentzua hartzen dute lankidetzan oinarritutako gizarte baten esparru gisa, bertan finkatutako biztanleentzako lurralde orekatu gisa. Hori da, hain zuzen ere, landa-eremuetako despopulazioa, egin beharreko erronketako bat, eta gainerako helburuei zentzua emanen diena. Lurralde-integrazioa euroeskualdeen printzipio nagusia da.

Helburua da biztanleen onura lortzea, haien beharrei erantzunen dieten proiektuak garatzearen bitartez, lankidetzaren printzipioan oinarrituta. Euroeskualdeek Europar Batasuna sendotzen lagundu behar dute, eta aldi berean hura honako alderdi hauetan indartu behar dute: iraunkortasuna eta inklusioa, hazkunde adimenduna, berrikuntza, azpiegiturak, enplegua eta herritarren ongizatea. Horretarako, Europa solidario, bateratu eta berritzaile bat eratzen lagundu behar dute, gizonen eta emakumeen arteko aukera-berdintasuna bermatuko duena. Europako bokazioa indartzeko aukera paregabea.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du ABEN Euroeskualdeko gainerako gobernuei proposa diezaien bi ardatz berri sartzea ABEN Euroeskualdearen 2021-XXXX plan estrategikoaren garapenean:

1. Jarduera-ildoei buruzko ardatz bat sartzea, emakumeek hiru eskualdeetan duten egoera berezitik abiatuta, Euroeskualderako lortu nahi den berdintasunezko eremu komunari forma emateko.

2. Euroeskualdeko landa-eremuetan despopulazioa geldiarazteko ekimen eta estrategiei buruzko ardatz bat sartzea, arazo komun handi baterako politika komunak ezartzeko.

Iruñean, 2020ko irailaren 14an

Foru parlamentaria: Isabel Olave Ballarena